Fit-22 ta' Ġunju 2018, il-Kunsill għalaq il-proċedura ta' defiċit eċċessiv għal Franza, b'konferma li din naqqset id-defiċit tagħha għal inqas mill-valur ta' referenza tal-UE ta' 3% tal-PDG. B'hekk, il-Kunsill irrevoka d-deċiżjoni tiegħu ta' April 2009 dwar l-eżistenza ta' defiċit eċċessiv fi Franza. Skont l-artikolu 126 tat-Trattat dwar il-Funzjonament tal-Unjoni Ewropea (TFUE) l-istati membri huma meħtieġa jevitaw defiċits eċċessivi tal-gvern . Il-proċedura tintuża biex tappoġġa ritorn għal pożizzjonijiet fiskali sodi. Ladarba jkun ħareġ minn proċedura ta' defiċit eċċessiv, stat membru jkun soġġett għall-parti preventiva tar-regoli fiskali tal-UE, il-Patt ta' Stabbiltà u Tkabbir. Fil-quċċata tal-kriżi tal-euro fl-2010 u l-2011, kienu miftuħa proċeduri għal 24 stat membru. Minn dawn issa fadal biss wieħed (Spanja) li għadu soġġett għal proċedura ta' defiċit eċċessiv. Id-defiċit tal-gvern ġenerali ta' Franza kien jammonta għal 2.6% tal-PDG fl-2017 , 'l isfel mit-3.4% tal-PDG fl-2016. It-tbassir ekonomiku tal-Kummissjoni tar-rebbiegħa 2018 jipproġetta defiċits ta' 2.3% tal-PDG fl-2018 u 2.8% tal-PDG fl-2019, u b'hekk jibqa' inqas mill-valur ta' referenza tal-UE ta' 3% tal-PDG matul il-perjodu tat-tbassir. Il-bilanċ strutturali, li huwa l-bilanċ ġenerali tal-gvern aġġustat għaċ-ċiklu ekonomiku u nett minn miżuri ta' darba u miżuri temporanji oħra, tjieb b'0.5% tal-PDG fl-2017. It-titjib akkumulat fil-bilanċ strutturali mill-2015 jammonta għal 0.7% tal-PDG. Il-proporzjon tad-dejn gross tal-gvern mal-PDG żdied għal , minn 96.6% fl-2016, l-aktar minħabba aġġustamenti fil-fluss tal-istokkijiet li jżidu d-dejn. It-tbassir tal-Kummissjoni tar-rebbiegħa 2018 jipproġetta li l-proporzjon tad-dejn ser jonqos fl-2018 u l-2019 , għal 96.4% u 96.0% rispettivament, bit-tkabbir ekonomiku nominali għoli jipprevali fuq defiċits primarji u ħlasijiet ta' mgħax. Franza ilha soġġetta għal proċedura ta' defiċit eċċessiv minn April 2009 , meta l-Kunsill talab li d-defiċit tagħha jiġi kkoreġut sal-2012. l-iskadenza ġiet estiża għal tliet darbiet: f'Diċembru 2009, il-Kunsill estendieha sal-2013 wara li l-Kummissjoni bassret li d-defiċit tal-gvern ġenerali ta' Franza tal-2009 kien ser jilħaq it-8.3% tal-PDG, kważi tliet punti perċentwali iktar mill-istima tagħha ta' qabel; f'Ġunju 2013, il-Kunsill estenda l-iskadenza sal-2015, minħabba deterjorament agħar milli mistenni tal-ekonomija ta' Franza; f'Marzu 2015, il-Kunsill estenda l-iskadenza sal-2017, minħabba li l-kundizzjonijiet ekonomiċi baqgħu dgħajfa u fid-dawl tal-isforz fiskali li sar minn wara l-2013. Fir-rakkomandazzjoni tiegħu ta' Marzu 2015, il-Kunsill iffissa l-miri ewlenin li ġejjin għad-defiċit: 4.0% tal-PDG fl-2015, 3.4% fl-2016 u 2.8% fl-2017. Fid-dawl tad-data l-aktar reċenti, il-Kunsill ikkonkluda li d-defiċit ta' Franza issa ġie kkoreġut Id-deċiżjoni ta' Ġunju 2018 li tirrevoka d-deċiżjoni tal-2009 dwar defiċit eċċessiv fi Franza Ara l-paġna tal-laqgħa